[{"text_idx": "#000003", "text": "merkredo, la 20-a de junio 2018"}, {"text_idx": "#000004", "text": "Matene ni ekveturis kun novaj fortoj de antau\u0306 nia verda domo kaj sentis kvazau\u0306 komencig\u0302us nova karavano."}, {"text_idx": "#000005", "text": "Ankorau\u0306 en Duisburg ni transveturis la riveron Rejno per la biciklovojo apud la au\u0306tos\u0302oseo A40. Tiu ponto estas jam tre kaduka, c\u0302ar g\u0302i tute ne estis konstruita por la densa kamiontrafiko kiun g\u0302i nun devas porti c\u0302iutage. Tial oni konstruos tre baldau\u0306 en la sama loko novan ponton. Ankau\u0306 tiu ponto havu biciklovojon. Nun estas granda disputo pri tio, kiom larg\u0302a estu la biciklovojo. Iuj opinias, ke la biciklotrafiko ig\u0302os pli kaj pli grava, kaj tial necesos biciklovojo lau\u0306 la normoj de la jam ekzistanta rapidbiciklovojo. Aliaj diras, ke tio prokrastus la konstruadon de la ponto je tuta jaro. Vi ne dubu, kiun flankon subtenas ni."}, {"text_idx": "#000006", "text": "En la regiono trans la Rejno la vilag\u0302oj jam havas nederlandlingvajn nomojn. En Aldekerk ni faris mallongan pau\u0306zon apud la preg\u0302ejo kun multaj turetoj kaj refres\u0302ig\u0302is c\u0302e la puto."}, {"text_idx": "#000007", "text": "Post mallonge ni forlasis Germanujon por longa tempo. C\u0302e la unua landlimo de la karavano ni estis bonvenigataj surprize ne en Nederlando, sed en ties provinco Limburgo."}, {"text_idx": "#000008", "text": "En la urbo Venlo ni haltis c\u0302e la preg\u0302ejo de Sankta Marteno. De ekstere g\u0302i ne tre imponas, sed kiam ni eniris, ni tre miris pri la altaj kolonoj, detalric\u0302aj fenestroj kaj ora altaro."}, {"text_idx": "#000009", "text": "Bela domo vidalvide de la preg\u0302ejo"}, {"text_idx": "#000010", "text": "Ekster la urbo ni tagmang\u0302is interalie la pladon el rizo kaj faboj volvitaj en bananfolioj. Tiujn faris por ni amikino kaj deponis en nia hejma fridujo."}, {"text_idx": "#000011", "text": "Antau\u0306 la striita preg\u0302ejo de Meijel invitis puto al plia refres\u0302ig\u0302o en tiu c\u0302i varma tago."}, {"text_idx": "#000012", "text": "Post tiu vilag\u0302o ni komencis serc\u0302i vendejon por ac\u0302eti fres\u0302ajn legomojn por la vespermang\u0302o, sed nenion ni trovis. Ni tendumis sur militekzercejo kaj elturnig\u0302is per vespermang\u0302o el tio, kion ni kunhavis. Estis bongusta, kaj la soldatoj, kiuj foje proksime preterpatrolis, au\u0306 ne rimarkis nin, au\u0306 intence ignoris."}]